AIL DREFN YCHWANEGOL Y CYMUN SANCTAIDD AR GYFER TYMHORAU CYFFREDIN
DOD Â BOBL DDUW AT EI GILYDD
*Mae’r gweinidog sy’n arwain yn dweud:
Dywedodd Iesu “Fi ydy’r bara sy’n rhoi bywyd. Fydd pwy bynnag ddaw ata i ddim yn llwgu, a fydd pwy bynnag sy’n credu ynof fi ddim yn sychedu.”
Emyn neu gân
Dduw sanctaidd, dan ni’n dod yn agos 
fel gwnaeth y bobl gasglu o gwmpas dy Fab di, Iesu.
Helpa ni i wneud dy waith di:
I gredu yn yr un rwyt ti wedi ei anfon,
Iesu Grist, ein Harglwydd. Amen.

*Y weddi yma neu weddi arall o gyffes.
Gadewch i ni gyffesu ein pechodau i Dduw a pharatoi i’w gyfarfod o yn y gair a’r sacrament.
Distawrwydd
[bookmark: _Hlk155630507]Arglwydd Iesu, wnest ti ddod er mwyn i ni gael bywyd ar ei orau.
Arglwydd, trugarha.
Arglwydd, trugarha.

Arglwydd Iesu, dan ni wedi dilyn ein ffyrdd a’n dymuniadau ein hunain.
Crist, trugarha
Crist, trugarha

Arglwydd Iesu, mi fyddi di yn ein codi ni ar y dydd diwetha.
Arglwydd, trugarha
Arglwydd, trugarha

Mae ein Duw cariadus yn trugarhau wrthon ni ac yn maddau ein pechodau.
Amen. Diolch i Dduw. 

Mae dod â bobl Dduw at ei gilydd yn gorffen efo gweddi dymhorol sy’n rhoi ffocws i weddïau’r bobl wrth iddyn nhw ddod at ei gilydd o flaen Duw. Enw hwn ydy’r Colect.
[bookmark: _GoBack]Mae gan gwasanaeth y Cymun Sanctaidd ddwy brif ran, y gyntaf ydy Gweinidogaeth y Gair. Dan ni’n cyfarfod â Gair Duw trwy ddarlleniad yr Ysgrythur a’r archwilio ohono mewn pregeth neu drafodaeth neu ffyrdd eraill. Yn y Tymhorau Cyffredin, mae darlleniadau’r Efengyl yn y llithiadur yn ein harwain trwy ddysgeidiaeth Iesu a’i weinidogaeth.
Mewn ymateb i’n cyfarfyddiad â Gair Duw, dan ni’n cael ein cymell i weddïo dros y byd, dros yr eglwys, dros bobl sy mewn angen a bobl sy’n galaru ac i ddiolch am y bobl sy wedi mynd o’n blaenau.
*Colect y dydd neu hwn neu rhyw weddi arall
Dduw graslon
gwnaeth dy Fab Iesu Grist fwydo’r bobl oedd yn newynu gyda bara’r bywyd a gair dy deyrnas. Adnewydda dy bobl efo dy ras nefol, ac yn ein holl wendid cynnal ni efo dy wir a bywiol fara, Iesu Grist ein Harglwydd. Amen.


GWEINIDOGAETH Y GAIR

*Dau neu dri darlleniad o’r Ysgrythur, gyda’r Efengyl yn ddiwetha.

Pregeth neu fyfyrdod

*Gweddïau o eiriolaeth

Gadewch i ni weddïo

Dduw’r Crëwr, dan ni’n gweddïo dros y byd rwyt ti wedi ei greu...

Dduw’r Crëwr, tynna’r byd at Grist.

Arglwydd, gwranda arnon ni
[bookmark: _Hlk155972842]Arglwydd, gwranda arnon ni yn dy ras.
Dduw sanctaidd, dan ni’n gweddïo dros dy Eglwys yn bob man...
Dduw sanctaidd, tyn dy Eglwys at Grist.
Arglwydd, gwranda arnon ni.
Arglwydd, gwranda arnon ni yn dy ras.
Dduw sy’n iachau, dan ni’n gweddïo dros bawb sy’n diodde...
Dduw sy’n iachau, tynna at Grist y rhai sy mewn angen.
Arglwydd, gwranda arnon ni.
Arglwydd, gwranda arnon ni yn dy ras.
Dduw tragwyddol, dan ni’n gweddïo dros y bobl sy’n galaru a dan ni’n cofio am y bobl sy wedi ein gadael.
Dduw tragwyddol, tyn ni atat ti gyda nhw, a coda ni ar y dydd diwetha.
Arglwydd, gwranda arnon ni.
Arglwydd, gwranda arnon ni yn dy ras.

Dan ni’n cyflwyno ein holl weddïau yn enw Iesu Grist ein Gwaredwr. Amen.



Ail brif ran y gwasanaeth ydy Gweinidogaeth y Sacrament. Wedi cyfarfod â Duw yn y Gair, dan ni rŵan yn cyfarfod â Duw yn y sacrament. Mae hyn yn dechrau efo rhannu’r tangnefedd. Yn symbolaidd, mae hyn yn ein hatgoffa am y cyfarwyddyd yn Mathew 5:23-24 i wneud heddwch â’n gilydd cyn i ni roi ein rhoddion.
Dan ni’n cynnig ein rhoddion gan wybod mai’r Arglwydd sy biau popeth ac mai dim ond cynnig i Dduw be sy biau fo ydan ni.
Mae’r Weddi Fawr o Ddiolchgarwch wrth galon gwasanaeth y Cymun Sanctaidd ac yn un o’i uchafbwyntiau. Mae’n ddathliad o weithredoedd mawr Duw mewn hanes ac o’n ffydd ni bod Duw yn dal i fod ar waith yn y byd. Yn yr ymatebion agoriadol, mae’r gweinidog sy’n arwain yn cyfarch y bobl ac yn galw arnyn nhw i roi diolch i Dduw a’i foli. Enw hwn ydy’r sursum corda.

GWEINIDOGAETH Y SACRAMENT
Y Tangnefedd
Pawb i sefyll.
Dan ni wedi dod i adnabod ac i gredu yn Iesu Grist, Un Sanctaidd Duw, sy’n rhoi ei dangnefedd i ni.
Boed i dangnefedd yr Arglwydd fod gyda chi bob amser.
A gyda chi hefyd.

Gall y bobl gyfarch ei gilydd yn enw Crist.

PARATOI’R RHODDION
Emyn neu gân
*Mae rhoddion y bobl yn cael eu cyflwyno. Mae bara a gwin yn cael eu rhoi ar y bwrdd (neu yn cael eu dadorchuddio). Mae’r gweinidog sy’n arwain yn cymryd y bara a’r gwin ac yn eu paratoi i’w defnyddio.

Y DIOLCHGARWCH
*Mae’r gweinidog sy’n arwain yn rhoi’r weddi fawr o ddiolch gyda’r geiriau yma neu eiriau tebyg.
Boed i’r Arglwydd fod gyda chi
A gyda chi hefyd
Codwch eich calonnau
Dan ni’n eu codi i’r Arglwydd
Gadewch i ni roi diolch i’r Arglwydd ein Duw 
Mae’n beth da i ni roi diolch a mawl. 



Mae hanes gwaith Duw yn y creu, yn yr ymrwymiad ac yng Nghrist yn cael eu dathlu. Enw hwn ydy’r rhagair.
Mae’r bobl yn cyhoeddi gogoniant Duw mewn fersiwn o Sanctaidd, sanctaidd, sanctaidd (y sanctus). Wrth i ni wneud hyn, dan ni’n cofio dan ni byth yn addoli ar ben ein hunain. Dan ni bob amser wedi ein huno gyda bobl Dduw ar y ddaear ac yn y nefoedd.
Mae ein holl addoliad yn ddibynnol ar bŵer yr Ysbryd Glân. Wrth ddathlu’r Cymun Sanctaidd, dan ni’n gweddïo y bydd y bara a’r gwin, i ni, yn gorff a gwaed Crist, trwy bŵer yr Ysbryd Glân. Enw hwn ydy’r epiclesis.
Dan ni’n dy foli di, O Dduw, achos ymhob cenhedlaeth rwyt ti’n rhoi bywyd i’r byd. Wnest ti ganu’r byd i fod a chreu popeth yn ei holl ryfeddod ac amrywiaeth. Wnest ti weld fod popeth roeddet ti wedi ei wneud yn dda a thrwy dy fendith wnest ti roi’r byd i fod yn gartref i ni. 
Yn yr Aifft, wnaeth dy bobl fwyta bara dagrau a diodde fel caethweision o dan orthrwm bobl bwerus. Yn dy ras, wnest ti eu harwain nhw allan, eu bwydo gyda bara croyw a’u tywys nhw yn yr anialwch lle wnest ti roi bara o’r nefoedd iddyn nhw. 
Pan oedd bopeth yn barod, wnest ti anfon dy Fab Iesu Grist, y gwir fara o’r nefoedd. Wnaeth o roi bwyd i’r bobl oedd yn newynu a bwyta gyda bobl oedd wedi eu gwrthod a chroesawu pawb at y bwrdd mewn trugaredd a chariad. 
Er mwyn rhoi bywyd i’r byd, aeth i’r groes; gan roi ei hun dros bawb, rhoddodd ei fywyd yn offrwm perffaith er mwyn rhoi clod i dy enw. Fo ydy oen y Pasg i ni, wnest ti ei godi o farw ar y trydydd dydd a’i godi i’r lle uchaf. Trwy Iesu wnest ti anfon Ysbryd y gwirionedd, i fod yn eiriolwr droson ni ac i aros gyda ni am byth. 
Wedi ei godi i’r lle uchaf, yn eistedd ar ei orsedd yn y wledd nefol, mae o’n cael ei foli gan angylion, archangylion a saint bob oes, a dydy’r gân o fuddugoliaeth byth yn gorffen;
Sanctaidd, sanctaidd, sanctaidd Arglwydd 
Duw y pŵer a’r grym
mae’r nefoedd a’r ddaear yn llawn o dy ogoniant.
Hosanna yn y nefoedd uchaf.
Bendith ar yr hwn sy’n dod yn enw’r Arglwydd.
Hosanna yn y nefoedd uchaf.

Dywedodd Iesu, “Fi ydy’r bara sy’n rhoi bywyd, wedi dod i lawr o’r nefoedd.” Anfona dy Ysbryd Glân ar y bara yma, rhodd gan y ddaear, a’r gwpan yma, ffrwyth y winwydden, fel eu bod, i ni, yn gorff a gwaed Crist a bod pwy bynnag sy’n bwyta’r bara yma ac yn yfed y gwpan yma yn gallu byw am byth.



Dan ni’n dathlu’r Cymun Sanctaidd mewn ymateb i orchymyn Iesu i ni wneud hyn i gofio amdano. Felly dan ni bob amser yn adrodd digwyddiadau’r Swper Olaf. Trwy weddïo’r hanes, dan ni’n hunain yn cymryd rhan yn y gweithgareddau, gan rannu yng ngeiriau a gweithredoedd Iesu ac ymuno wrth ei fwrdd. 
Dan ni’n cofio hefyd be mae marwolaeth ac atgyfodiad Crist yn ei olygu i ni. Enw’r adrodd a’r cofio yma ydy’r anamnesis. 
Dan ni’n dwyn i gof waith achubol Crist, gan ymateb, trwy gynnig ein hunain yn aberth. Nid ni biau ein hunain bellach ond Duw. Enw hyn ydy’r offrwm.
Mae’r Weddi Fawr o Ddiolchgarwch yn gorffen efo offrwm o fawl i Dduw y Drindod Sanctaidd, Y Fawlgan. Mae Amen yr holl bobl sy ynghyd yn pwysleisio ein bod ni’n dathlu ac yn cynnig ein hoffrwm i Dduw efo’n gilydd.
Mae Gweddi’r Arglwydd, roddodd Iesu i ni, yn cael ei dweud ym mhob gwasanaeth Cymun Sanctaidd. Mae’r cais i Dduw roi bara i ni bob dydd yn ein hatgoffa am ein hangen am bethau sylfaenol bywyd a’n hangen am gael ein cynnal yn ysbrydol wrth fwrdd yr Arglwydd.

Ar y noson y cafodd o ei fradychu, mi gymerodd fara a diolch a’i dorri a’i roi i’w ddisgyblion a dweud, “Cymerwch y bara yma, a’i fwyta. Dyma fy nghorff sy’n cael ei roi drosoch chi. Gwnewch hyn i gofio amdana i.” 
Yn yr un ffordd, ar ôl swper cymerodd y gwpan a rhoi diolch a’i rhoi iddyn nhw a deud, “Yfwch o hwn, bob un ohonoch chi. Dyma fy ngwaed, sy’n selio ymrwymiad newydd Duw i’w bobl. Mae’n cael ei dywallt ar ran llawer o bobl, i faddau eu pechodau nhw. Gwnewch hyn bob tro y byddwch yn yfed ohono i gofio amdana i.”
Felly gan gofio ei farwolaeth a’i atgyfodiad, a datgan ei aberth tragwyddol, dan ni’n dy foli di am y bara bythol a’r gwin cyfriniol, corff a gwaed Crist ein Hachubwr.
Wrth i ni fwyta’r bara yma ac yfed y gwpan yma: 
mae Crist yn byw ynon ni a ni’n byw yng Nghrist. 

[bookmark: _Hlk165224132]Dan ni’n eu cynnig nhw i ti er mwyn bywyd yr Eglwys a bywyd y byd, er mwyn pawb sy mewn angen, pawb sy’n newynu ac yn sychedu. Fel y cafodd y grawn wasgarwyd ar y bryniau ei wneud yn un yn y bara yma, anfona dy Ysbryd arnon ni a dy holl eglwys a chasgla ni at ein gilydd. Er mwyn i ni, mewn heddwch ac undeb, fedru cyhoeddi dy deyrnas a cheisio dy achubiaeth di. 
Felly Dad grasol, dan ni’n cynnig i ti ein haberth mawl a diolchgarwch, trwy Iesu Grist, dy fara sy’n rhoi bywyd i ni, 
trwy hwn, gyda hwn ac yn hwn, trwy bŵer yr Ysbryd Glân, y mae bob anrhydedd a gogoniant yn perthyn i ti, rŵan ac am byth. Amen.

*Gweddi’r Arglwydd
Un ai
Dan ni’n dweud efo’n gilydd y weddi roddodd Iesu i ni: 
Ein Tad yn y nefoedd, 
sancteiddier dy enw, 
deled dy deyrnas, 
gwneler dy ewyllys, 
ar y ddaear fel yn y nef. 
Dyro inni heddiw ein bara beunyddiol; 
a maddau inni ein troseddau, 
fel yr ŷm ni wedi maddau i’r rhai a droseddodd yn ein herbyn; 
a phaid â’n dwyn i brawf, 
ond gwared ni rhag yr Un drwg. 
Canys eiddot ti yw’r deyrnas, a’r gallu
a’r gogoniant am byth. Amen.

Neu
Fel gwnaeth ein Hachubwr ddysgu ei ddilynwyr, dan ni’n gweddïo;
Ein Tad, yr hwn wyt yn y nefoedd,
sancteiddier dy Enw:
deled dy deyrnas;
gwneler dy ewyllys;
megis yn y nef, felly ar y ddaear hefyd.
Dyro i ni heddiw ein bara beunyddiol.
A maddau i ni ein dyledion,
fel y maddeuwn ninnau i’n dyledwyr.
Ac nac arwain ni i brofedigaeth;
eithr gwared ni rhag drwg.
Canys eiddot ti yw’r deyrnas, 
a’r nerth a’r gogoniant,
yn oes oesoedd. Amen.

Gweddi’r Arglwydd o Efengyl Mathew, beibl.net, 
Ein Tad sydd yn y nefoedd,
dan ni eisiau i dy enw di gael ei anrhydeddu.
Dan ni eisiau i ti ddod i deyrnasu,
ac i’r cwbl sy’n dda yn dy olwg di
ddigwydd yma ar y ddaear fel mae’n digwydd yn y nefoedd.
Rho i ni ddigon o fwyd i’n cadw ni’n fyw am heddiw.
Maddau i ni am bob dyled i ti
yn union fel dan ni’n maddau i’r rhai sy mewn dyled i ni.
Cadw ni rhag syrthio pan fyddwn ni’n cael ein profi, ac achub ni o afael y drwg.
[Achos ti biau’r deyrnas, a’r pŵer a’r gogoniant rŵan ac am byth. Amen.]



‘Torri’r bara’ ydy un o’r enwau cynhara am y sacrament gyfan. Yn yr Ysgrythur cawn ein dysgu pan dan ni’n torri bara dan ni’n datgan marwolaeth yr Arglwydd hyd nes bydd yn dod. Fel rhan benodol yn y gwasanaeth, mae’n ein hatgoffa o’n hundeb efo pawb sy’n rhannu yn y Cymun Sanctaidd. Mae pwrpas ymarferol iddo hefyd gan fod yn rhaid i’r bara gael ei dorri er mwyn i bawb ei dderbyn.
Mae Oen Duw (neu Agnus Dei) yn emyn hynafol adeg torri’r bara. Mae’n ein hatgoffa wrth i ni rannu bara sy wedi ei dorri, ein bod ni hefyd yn rhannu yn aberth Crist wnaeth dynnu i ffwrdd bechod y byd.

TORRI’R BARA
Mae’r gweinidog sy’n arwain yn torri’r bara, gan ddweud
Mae bara Duw yn dod i lawr o’r nefoedd ac yn rhoi bywyd i’r byd.
Rho i ni’r bara yma bob amser!

Distawrwydd, pawb i eistedd neu benlinio.
Oen Duw, rwyt ti’n cymryd i ffwrdd bechod y byd, trugarha wrthon ni.
Oen Duw, rwyt ti’n cymryd i ffwrdd bechod y byd, trugarha wrthon ni.
Oen Duw, rwyt ti’n cymryd i ffwrdd bechod y byd, rho heddwch i ni.

*Mae’r gweinidog sy’n arwain, y rhai sy’n helpu i rannu, a’r bobl yn derbyn y cymun.
Mae’r geiriau yma o wahoddiad yn cael eu defnyddio:
Dywedodd Iesu, “Fi ydy’r bara sy’n rhoi bywyd. Fydd pwy bynnag ddaw ata i ddim yn llwgu, a fydd pwy bynnag sy’n credu ynof fi ddim yn sychedu.” Dewch yn agos mewn ffydd.
*Mae geiriau fel rhain yn cael eu dweud yn ystod y rhannu:
Corff Crist, bara o’r nefoedd. Amen.
Gwaed Crist, cwpan achubiaeth. Amen.

Mae’r elfennau sy ar ôl yn cael eu gorchuddio efo lliain.

Ar ôl derbyn y cymun, dan ni’n diolch i Dduw am be wnaethon ni dderbyn yn y sacrament. Dan ni’n edrych ymlaen i’r dydd pan fyddwn ni’n gwledda wrth y bwrdd nefol. 
Mae’r gweinidog sy’n arwain yn diweddu’r gwasanaeth efo bendith i’r bobl cyn eu hanfon nhw allan i wasanaethu Duw yn y byd.



GWEDDIAU A GOLLWNG
Gadewch i ni weddïo.
Arglwydd ein Duw,
Rwyt ti wedi ein cryfhau ni ar gyfer ein taith efo Crist, y bara sy’n rhoi bywyd.
Tyrd â ni i fod efo ti yn y gogoniant fel y medrwn efo’r angylion a’r archangylion a holl gwmni’r nefoedd, dy foli di am byth. Amen.
Emyn neu gân
Mae’r gweinidog sy’n arwain yn dweud:
Boed i Grist y bara sy’n rhoi bywyd fyw ynoch chi bob amser a chi ynddo fo, 
a boed i fendith Duw
y bythol tri yn un a’r bythol un yn dri
fod arnoch chi ac aros efo chi bob amser. Amen.

*Mae’r gweinidog sy’n arwain yn dweud:
Ewch mewn heddwch i garu a gwasanaethu’r Arglwydd.
Yn enw Crist. Amen.

___________________________________________________________________

Cydnabyddiaeth
Oni ddywed yn wahanol, mae hawlfraint yr holl ddeunydd yn perthyn i © Trustees for 

Daw bob salm, darlleniad o’r ysgrythur a brawddeg ysgrythurol o beibl.net.

Mae’r weddi sy’n dilyn y cymun wedi ei chymryd o’r Alternative Service Book 1980, hawlfraint The Central Board of Finance of the Church of England. 
Mae’r colect ar wedi ei addasu o The Book of Alternative Services 1985, hawlfraint The General Synod of the Anglican Church of Canada.

